Пра першае знаёмства з горадам на беразе Віліі і пра яго працяг расказала Людміла Луцэвіч. Менавіта Людміла Пятроўна стварала канцэптуальны праект рэканструкцыі ўсяго парку, асноўнай ідэяй было змяніць статус яго цэнтральнай алеі з “дарогі на рынак” на тэрыторыю адпачынку. Менавіта таму алея завяршаецца спецыяльнай пляцоўкай, з якой адкрываецца цудоўны ракурс на Вілію. Зараз на працягу ўсёй цэнтральнай алеі ёсць на чым затрымаць позірк. Вось і на тэрыторыі, дзе сёння стаіць скульптурная кампазіцыя, планавалася разбіць разарый. Дзякуючы спонсару, атрымалася надаць гэтаму куточку ў парку больш глыбокі сэнс. Каб і надалей вырашылася ўся паркавая зона, а сам парк набыў цывілізаваны выгляд – такое пажаданне адрасавала Людміла Луцэвіч гораду.